CELEX: 52022PC0227
Language: da
Date: 2022-05-20
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på det 14. møde i det tekniske ekspertudvalg under Den Mellemstatslige Organisation for Internationale Jernbanebefordringer for så vidt angår ændringerne af de fælles tekniske forskrifter for trafiktelematik for godstrafikken og ændringen af tillæg B til de fælles regler ATMF om undtagelser og i den skriftlige procedure i OTIF's revisionsudvalg for så vidt angår ændringen af tillæg G til COTIF

EUROPA-KOMMISSIONEN
            Bruxelles, den 20.5.2022
            COM(2022) 227 final
            2022/0163(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på det 14. møde i det tekniske ekspertudvalg under Den Mellemstatslige Organisation for Internationale Jernbanebefordringer for så vidt angår ændringerne af de fælles tekniske forskrifter for trafiktelematik for godstrafikken og ændringen af tillæg B til de fælles regler ATMF om undtagelser og i den skriftlige procedure i OTIF's revisionsudvalg for så vidt angår ændringen af tillæg G til COTIF
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne ved:
            
            
               a.den skriftlige procedure i revisionsudvalget under Den Mellemstatslige Organisation for Internationale Jernbanebefordringer (OTIF) for så vidt angår visse ændringer af konventionen om internationale jernbanebefordringer (COTIF) og bilagene hertil. Det tekniske ekspertudvalg anmodede på sit 13. møde revisionsudvalget om at træffe afgørelser inden for rammerne af dets beføjelser i henhold til artikel 17, § 1, litra a), og artikel 33, § 4, litra g), i COTIF med henblik på at ændre artikel 3a, § 5, og artikel 15, § 2, i de fælles regler vedrørende teknisk godkendelse af jernbanemateriel, der skal anvendes i international trafik (ATMF — bilag G til COTIF-konventionen), og tilpasse den konsoliderede forklarende rapport i overensstemmelse hermed. Afstemningen vil finde sted ved skriftlig procedure i OTIF 
            
            
               b.det 14. møde i det tekniske ekspertudvalg under den mellemstatslige organisation for internationale jernbanebefordringer (OTIF), der finder sted den 14.-15. juni 2022 i Bern. Dagsordenen for mødet omfatter:
            
            
               –et forslag til ændring af de fælles tekniske forskrifter (UTP) vedrørende trafiktelematik for godstrafikken (TAF) 
            
            
               –forslag om ændring af tillæg B til de fælles regler ATMF med hensyn til undtagelser.
            
            
               OTIF udvikler fælles retlige ordninger for international jernbanetransport på tre vigtige aktivitetsområder: teknisk interoperabilitet, farligt gods og jernbaneaftaleret.
            
            
               De ovennævnte afgørelser, der skal vedtages af det tekniske ekspertudvalg og revisionsudvalget, er retsakter, der har retsvirkninger, og den holdning, der skal indtages på Unionens vegne, skal fastlægges ved en rådsafgørelse på grundlag af artikel 218, stk. 9, i TEUF. 
            
            
               2.Baggrund for forslaget
            
            
               2.1.Konventionen om internationale jernbanebefordringer (COTIF)
            
            
               Konventionen om internationale jernbanebefordringer af 9. maj 1980, som ændret ved Vilniusprotokollen af 3. juni 1999 ("COTIF"), er en international aftale, hvor både Unionen og 25 medlemsstater
                  1
                er kontraherende parter.
            
            
               Den 16. juni 2011 vedtog Rådet afgørelse 2013/103/EU om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF) om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999
                  2
                ("tiltrædelsesaftalen mellem EU og COTIF").
            
            
               Aftalen trådte i kraft den 1. juli 2011. 
            
            
               I henhold til artikel 2, § 1, i COTIF har OTIF til formål at tilgodese, forbedre og fremme international jernbanetrafik på alle områder, især ved at etablere en fælles retsordning på forskellige retlige områder vedrørende international jernbanetransport. COTIF regulerer også organisationens drift, dens målsætninger, beføjelser, forholdet til de kontraherende parter og dens generelle aktiviteter. 
            
            
               COTIF vedrører derfor jernbanelovgivning inden for en række forskellige retlige og tekniske jernbaneanliggender, der er opdelt i to dele, nemlig selve konventionen, i henhold til hvilken driften af OTIF reguleres, og de otte bilag, der indeholder fælles regler på jernbaneområdet:
            
            
               –Bilag A — Kontrakt om international befordring af passagerer med jernbane (CIV)
            
            
               –Bilag B — Kontrakt om international befordring af gods med jernbane (CIM)
            
            
               –Bilag C — International befordring af farligt gods med jernbane (RID)
            
         
         
            
               –Bilag D — Kontrakt om anvendelse af vogne i international jernbanetrafik (CUV)
            
            
               –Bilag E — Kontrakt om anvendelse af infrastruktur i international jernbanetrafik (CUI)
            
            
               –Bilag F — Fælles regler for godkendelse af tekniske standarder og vedtagelse af fælles tekniske forskrifter til brug for jernbanemateriel, der anvendes i international trafik (APTU UR)
            
            
               –Bilag G — Fælles regler vedrørende teknisk godkendelse af jernbanemateriel, der anvendes i international trafik (ATMF UR)
            
            
               –Bilag H — Fælles regler for sikker togdrift i international trafik (EST UR).
            
            
               Der findes 12 UTP'er om teknisk interoperabilitet, der er baseret på bilag F og G til COTIF. UTP'erne inden for rammerne af COTIF har samme formål som EU's tekniske specifikationer for interoperabilitet (TSI'er) for adgang til international trafik som defineret i kapitel II i direktiv (EU) 2016/797.
            
            
               42 ud af de 47 stater, der er parter i COTIF, herunder de nævnte 25 EU-medlemsstater, anvender bilag F og G.
            
            
               2.2.OTIF's revisionsudvalg
            
            
               Revisionsudvalget har kompetence til at træffe afgørelser om ændring af COTIF-konventionen, de fælles regler i CIV, CIM, CUV og CUI samt i visse tilfælde de fælles regler i APTU og ATMF. I henhold til artikel 33, § 4, i COTIF kan revisionsudvalget selv godkende ændringer eller forelægge vedtagne ændringer for OTIF-medlemsstaterne til godkendelse på generalforsamlingen.
            
            
               Det sidste revisionsudvalg, 26. møde, blev afholdt fra den 27. februar til den 1. marts 2018.
            
            
               Unionen og/eller dens medlemsstater deltager i denne proces i overensstemmelse med deres respektive kompetencer, revisionsudvalgets forretningsorden og bestemmelserne i aftalen om Unionens tiltrædelse af COTIF-konventionen.
            
            
               2.3.Beslutningsdygtighed og stemmeret i revisionsudvalget
            
            
               Revisionsudvalget er beslutningsdygtigt, når flertallet af OTIF-medlemsstater med stemmeret er til stede på afstemningstidspunktet.
            
            
               COTIF-konventionens artikel 13, § 3, bestemmer imidlertid, at OTIF-medlemsstater, der har afgivet en erklæring om, at et eller flere bilag ikke finder anvendelse på dem, ikke har stemmeret vedrørende ændringer af det pågældende bilag.
            
            
               Følgende OTIF-medlemsstater har ikke trukket deres erklæringer om ikkeanvendelse af visse bilag tilbage: Pakistan, Rusland (med hensyn til de fælles regler om kontrakten om international befordring af passagerer med jernbane (CIV), international befordring af farligt gods med jernbane (RID), CUV, CUI, APTU og ATMF), Georgien (med hensyn til CUV, CUI, APTU og ATMF), Den Tjekkiske Republik, Norge, Slovakiet, Det Forenede Kongerige (med hensyn til CUI, APTU og ATMF) og Frankrig (med hensyn til ATMF).
            
            
               Ved drøftelsen af de pågældende bilags ændringer skal antallet af OTIF-medlemsstater, der har afgivet en erklæring om, at det pågældende bilag ikke finder anvendelse, trækkes fra antallet af aktive OTIF-medlemmer (46) for at fastsætte det beslutningsdygtige flertal med hensyn til afstemningen om det pågældende bilag.
            
            
               I overensstemmelse med artikel 6, stk. 1, i tiltrædelsesaftalen mellem EU og COTIF udøver Unionen for så vidt angår afgørelser i spørgsmål, hvor Unionen har enekompetence, sine medlemsstaters stemmerettigheder. Som forklaret nedenfor henhører spørgsmålet under EU's enekompetence, og det vil derfor være Unionen, der stemmer.
            
            
               3.De retsakter, der påtænkes vedtaget ved skriftlig procedure i revisionsudvalget
            
            
               3.1.Ændring af de fælles regler ATMF (bilag G til COTIF) og ændring af den konsoliderede forklarende rapport 
            
            
               Ændringerne er nødvendige for at harmonisere anvendelsen af certificeringen af enheder med ansvar for vedligeholdelse på alle typer af køretøjer som allerede anført i OTIF-forordningen. Artikel 14 i direktiv (EU) 2016/798 fastsætter de relevante EU-bestemmelser for enheden med ansvar for vedligeholdelse. 
            
         
         
            
               Efter den fuldstændige revision af tillæg A til de fælles regler ATMF, som fastsætter reglerne for certificering af enheder med ansvar for vedligeholdelse i overensstemmelse med ECM-forordning (EU) 2019/779
                  3
               , viste det sig, at det vil være nødvendigt at ændre artikel 3a og 15 i de fælles regler ATMF for at afspejle tillæggets ændringer. Desuden vil det også være nødvendigt at ajourføre henvisningerne til nyligt revideret EU-lovgivning. Ændringer af de fælles regler ATMF henhører under revisionsudvalgets kompetence. 
            
            
               I 2021 foreslog det tekniske ekspertudvalg revisionsudvalget at ændre bilag G til COTIF (CTE Working Document TECH-20045-CTE13-7). I kølvandet på dette forslag opstod der spørgsmål om henvisningen til gensidig anerkendelse af ECM'er i den tekst, der skulle medtages i den konsoliderede forklarende rapport om de fælles regler ATMF. Disse spørgsmål er blevet løst, og ændringerne til den konsoliderede forklarende rapport bør revideres ved at fjerne enhver henvisning til gensidig anerkendelse i overensstemmelse med den rådgivende udtalelse fra ad hoc-udvalget om retlige anliggender og internationalt samarbejde på dets første møde i november 2021 (OTIF-21008-JUR 1). 
            
            
               De foreslåede ændringer af bilag G til COTIF henhører under Unionens enekompetence, og Unionen vil udøve sine stemmerettigheder.
            
            
               4.Det tekniske ekspertudvalg under OTIF
            
            
               Det tekniske ekspertudvalg er nedsat ved artikel 13, § 1, litra f), i COTIF. Den består af de OTIF-medlemsstater, der anvender bilag F (APTU UR) og G (ATMF UR) til COTIF. 
            
            
               Det tekniske ekspertudvalg har kompetence i spørgsmål vedrørende interoperabilitet og teknisk harmonisering inden for jernbaneområdet og tekniske godkendelsesprocedurer. Det udarbejder bilagene APTU og ATMF og de fælles regler heri vedrørende jernbanemateriel, der skal anvendes i international trafik, hvilket især vedrører:
            
            
               ·vedtagelse af tekniske forskrifter for køretøjer og infrastruktur og validering af standarder
            
            
               ·procedurer for vurdering af køretøjers overensstemmelse
            
            
               ·bestemmelser vedrørende vedligeholdelse af køretøjer
            
            
               ·ansvar for oprangering og sikker anvendelse af køretøjer
            
            
               ·bestemmelser om risikoevaluering og ‑vurdering
            
            
               ·specifikationer for registre.
            
            
               Det tekniske ekspertudvalg har en stående arbejdsgruppe (WG TECH), der er ansvarlig for forberedelsen af førstnævntes beslutninger.
            
            
               I henhold til COTIF's artikel 20, § 1, litra b), og i overensstemmelse med artikel 6 i konventionens bilag F (APTU) har det tekniske ekspertudvalg kompetence til at vedtage eller ændre UTP'erne. I henhold til artikel 7a i de fælles regler ATMF (bilag G til COTIF) er "[d]et tekniske ekspertudvalg kompetent til at vedtage retningslinjer eller obligatoriske bestemmelser om undtagelser til strukturelle og funktionelle fælles tekniske forskrifter."
            
            
               4.1.Det tekniske ekspertudvalgs vedtagelse af retsakter
            
            
               I henhold til artikel 6 i APTU beslutter det tekniske ekspertudvalg, om der skal vedtages en fælles teknisk forskrift eller en bestemmelse, der ændrer den, i overensstemmelse med proceduren i konventionens artikel 16, artikel 20 og artikel 33, § 6. Fælles tekniske forskrifters vedtagelsesproces kan vare ca. halvandet år. 
            
            
               4.2.De retsakter, der skal vedtages af Det Tekniske Ekspertudvalg på dets møde den 14. og 15. juni 2022
            
            
               4.2.1.Ændring af fælles forskrift vedrørende trafiktelematik for godstrafikken. De foreslåede ændringer omfatter:
            
            
               –ajourførte bestemmelser for at sikre overensstemmelse med Den Europæiske Unions bestemmelser
            
            
               –opdateringer af dokumentets opbygning
            
         
         
            
               –kravet om, at de kontraherende parter, der ikke er medlemmer af EU, skal underrette OTIF-sekretariatet om deres nationale kontaktpunkt
            
            
               –tilføjelse af bestemmelser vedrørende kanaltildeling og oplysninger om togkørsel
            
            
               –udskiftning af bestemmelserne vedrørende oprangering med en henvisning til de fælles tekniske forskrifter om oprangering og kontrol af kompatibilitet mellem køretøj og strækning (UTP TCRC)
            
            
               –ajourføring af ordlisten i tillæg II og sletning af forkortelser, der ikke længere anvendes i retsakten
            
            
               –ajourføring af de seneste retlige henvisninger i henhold til COTIF og EU-retten i hele dokumentet
            
            
               –redaktionelle ændringer
            
            
               –en ajourføring af henvisningerne til tekniske dokumenter udstedt af Den Europæiske Unions Jernbaneagentur, som fastsætter de harmoniserede IT-specifikationer til gennemførelse af TAF. 
            
            
               De foreslåede ændringer vil bringe UTP TAF i overensstemmelse med den seneste version af TSI'en og sikre, at TAF-reglerne om køretøjer, der anvendes i international jernbanetrafik, fortsat er i fuld overensstemmelse med de fælles regler ATMF. EU's TSI er senest ændret ved Kommissionens gennemførelsesforordning (EU) 2021/541
                  4
                af 26. marts 2021.
            
            
               Spørgsmålet henhører under EU's enekompetence, og Unionen vil udøve stemmeretten i forbindelse med vedtagelsen af ændringerne af UTP TAF.
            
            
               4.2.2.Ændring af tillæg B til de fælles regler ATMF (undtagelser)
            
            
               Formålet med dette forslag til en fuldstændig revision af tillæg B til de fælles regler ATMF er mere enkelt og klart at formulere reglerne og retningslinjerne vedrørende ikkeanvendelsen af hele UTP'er eller specifikke bestemmelser heri. De foreslåede bestemmelser vil kun finde anvendelse på de kontraherende parter uden for EU
                  5
               . Undtagelser fra TSI'er er reguleret i EU-retten ved artikel 7 i direktiv (EU) 2016/797.
            
            
               Sammenlignet med den gældende udgave vil den foreslåede fuldstændige revision af tillæg B til de fælles regler ATMF:
            
            
               –forenkle bestemmelserne
            
            
               –præcisere anvendelsesområdet og reglerne vedrørende undtagelser
            
            
               –fjerne alle OTIF's generalsekretærs opgaver og roller
            
            
               –styrke de beføjelser, som de kontraherende parters kompetente myndigheder har
            
            
               –sikre gennemsigtighed.
            
            
               De foreslåede ændringer vil bringe undtagelsesprocedurerne for kontraherende parter uden for EU i overensstemmelse med de bestemmelser, der allerede gælder for EU-medlemsstaterne, og sikre, at undtagelsesreglerne for køretøjer, der anvendes i international jernbanetrafik, fortsat er i fuld overensstemmelse med de fælles regler ATMF.
            
            
               Unionen har enekompetence på området og vil udøve stemmeretten i forbindelse med vedtagelsen af forslaget om ændring af tillæg B til de fælles regler ATMF (undtagelser).
            
            
               4.3.Unionens kompetence og stemmeret 
            
         
         
            
               De eksisterende EU-regler, der er omfattet af den retsakt, som skal vedtages på det tekniske ekspertudvalgs møde, er henholdsvis Kommissionens gennemførelsesforordning (EU) 2021/541 og artikel 7 i direktiv (EU) 2016/797.
            
            
               I henhold til artikel 3, stk. 2, i TEUF har Unionen enekompetence, når COTIF eller retsakter vedtaget i medfør heraf kan berøre eller ændre anvendelsesområdet for disse eksisterende EU-regler. 
            
            
               Formålet med de påtænkte OTIF-afgørelser er at:
            
            
               ·tilpasse UTP TAF til Kommissionens gennemførelsesforordning (EU) 2021/541
                  6
                af 26. marts 2021
            
            
               ·forenkle reglerne for undtagelser fra anvendelsen af UTP'er i tillæg B til de fælles regler ATMF for kontraherende stater uden for EU og i lyset af artikel 7 i direktiv (EU) 2016/797 for ikkeanvendelse af TSI'er.
            
            
               Vedtagelsen af disse afgørelser vil klart berøre ovennævnte EU-regler. 
            
            
               Genstanden for disse afgørelser henhører derfor under EU's enekompetence.
            
            
               Artikel 6, stk. 1-3, i tiltrædelsesaftalen mellem EU og COTIF fastsætter følgende:
            
            
               "1. Når det drejer sig om beslutninger inden for områder, der henhører under Unionens enekompetence, udøver Den Europæiske Union de stemmerettigheder, der tilkommer dens medlemsstater i henhold til konventionen. 
            
            
               2. Når det drejer sig om beslutninger inden for områder, hvor Unionen har delt kompetence med sine medlemsstater, stemmer enten Unionen eller dens medlemsstater. 
            
            
               3. Med forbehold af artikel 26, stk. 7, i konventionen råder Unionen over samme antal stemmer som de af dens medlemsstater, som også er parter i konventionen. Når Unionen stemmer, stemmer dens medlemsstater ikke."
            
            
               Unionen, repræsenteret ved Kommissionen, vil således udøve stemmeretten i forbindelse med vedtagelsen af disse afgørelser. 
            
            
               5.Den holdning, der skal indtages på Unionens vegne
            
            
               Unionen bør støtte de påtænkte OTIF-retsakter og stemme for vedtagelsen heraf. 
            
            
               6.Retsgrundlag
            
            
               6.1.Proceduremæssigt retsgrundlag
            
            
               6.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, som gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  7
               .
            
            
               6.1.2.Princippernes anvendelse på det foreliggende tilfælde
            
         
         
            
               Revisionsudvalget og det tekniske ekspertudvalg er organer, der er nedsat ved en aftale, nemlig COTIF, navnlig artikel 13, § 1, litra c) og f). 
            
            
               De retsakter, som revisionsudvalget skal vedtages ved skriftlig procedure, og de retsakter, som det tekniske ekspertudvalg skal vedtage på sit 14. møde, er retsakter, der har retsvirkninger. 
            
            
               De påtænkte retsakter ændrer den retlige ramme for OTIF. Da Unionen er fuldgyldig kontraherende part i COTIF, vil de påtænkte retsakter være bindende for Unionen i henhold til folkeretten i overensstemmelse med tiltrædelsesaftalen mellem EU og COTIF. 
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               6.2.Materielt retsgrundlag
            
            
               6.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne.
            
            
               6.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører international jernbanetransport.
            
            
               Det materielle retsgrundlag for den foreslåede afgørelse er derfor artikel 91 i TEUF.
            
            
               7.Konklusion
            
            
               Retsgrundlaget for den foreslåede afgørelse bør være artikel 91 i TEUF sammenholdt med artikel 218, stk. 9, i TEUF.
            
            
               8.Offentliggørelse af den påtænkte retsakt
            
            
               Da den retsakt, der skal vedtages af OTIF's revisionsudvalg, ændrer COTIF og en række af bilagene dertil, bør den offentliggøres i Den Europæiske Unions Tidende efter vedtagelsen.
            
            
            
            
               2022/0163 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på det 14. møde i det tekniske ekspertudvalg under Den Mellemstatslige Organisation for Internationale Jernbanebefordringer for så vidt angår ændringerne af de fælles tekniske forskrifter for trafiktelematik for godstrafikken og ændringen af tillæg B til de fælles regler ATMF om undtagelser og i den skriftlige procedure i OTIF's revisionsudvalg for så vidt angår ændringen af tillæg G til COTIF
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Unionen tiltrådte konventionen om internationale jernbanebefordringer af 9. maj 1980 som ændret ved Vilniusprotokollen af 3. juni 1999 ("COTIF") i overensstemmelse med Rådets afgørelse 2013/103/EU
                  8
                og aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF) om Den Europæiske Unions tiltrædelse af COTIF-konventionen ("aftalen").
            
            
               (2)Revisionsudvalget, der er nedsat i henhold til artikel 13, § 1, litra c), i COTIF, forventes at gennemføre en skriftlig procedure for at træffe afgørelse om ændring af artikel 3a, § 5, og artikel 15, § 2, i de fælles regler vedrørende teknisk godkendelse af jernbanemateriel, der skal anvendes i international trafik (fælles regler ATMF) — bilag G til COTIF.
            
            
               (3)Efter forslaget fra det tekniske ekspertudvalg 2021 om revision af artikel 3a, § 5, og artikel 15, § 2, i bilag G til COTIF opstod der spørgsmål vedrørende den tekst, der skal medtages i den konsoliderede forklarende rapport om de fælles regler ATMF. Forslaget i det tekniske ekspertudvalgs arbejdsdokument TECH-20045-CTE13-7 bør derfor revideres i overensstemmelse med den rådgivende udtalelse, som ad hoc-udvalget om retlige anliggender og internationalt samarbejde vedtog på sit første møde i november 2021 OTIF-21008-JUR 1, inden det vedtages af revisionsudvalget.
            
            
               (4)Formålet med revisionsudvalgets afgørelse er at bringe de fælles regler ATMF i overensstemmelse med sikkerhedsdirektiv (EU) 2016/798.
            
            
               (5)OTIF's tekniske ekspertudvalg er nedsat i henhold til artikel 13, § 1, litra f), i COTIF. 
            
            
               (6)I henhold til artikel 20, § 1, litra b), i COTIF og i overensstemmelse med artikel 6 i de fælles regler for godkendelse af tekniske standarder og vedtagelse af fælles tekniske forskrifter til brug for jernbanemateriel, der skal anvendes i international trafik (APTU) — bilag F til COTIF — har det tekniske ekspertudvalg kompetence til at vedtage eller ændre bl.a. de fælles tekniske forskrifter (UTP) vedrørende trafiktelematik for godstrafikken (UTP TAF). 
            
            
               (7)I henhold til artikel 20, § 1, litra e), i COTIF og artikel 7a og 21 i de fælles regler ATMF har det tekniske ekspertudvalg kompetence til at vedtage eller ændre tillæg B til de fælles regler ATMF vedrørende undtagelser fra anvendelsen af fælles tekniske forskrifter.
            
            
               (8)Det tekniske ekspertudvalg har på dagsordenen for sit 14. møde, der finder sted den 14. og 15. juni 2022, medtaget et forslag til afgørelse om ændring af UTP TAF — trafiktelematik for godstrafikken og revision af tillæg B til de fælles regler ATMF om undtagelser fra anvendelsen af fælles tekniske forskrifter.
            
            
               (9)Det er hensigtsmæssigt at fastlægge den holdning, der skal indtages på Unionens vegne i det tekniske ekspertudvalg og, for så vidt angår revisionen af ATMF, i OTIF's revisionsudvalg, da de foreslåede afgørelser vil være bindende for Unionen. 
            
            
               (10)Formålet med det tekniske ekspertudvalgs afgørelse er at bringe UTP TAF i overensstemmelse med EU-reglerne, nemlig Kommissionens gennemførelsesforordning (EU) 2021/541
                  9
                og tillæg B til de fælles regler ATMF i overensstemmelse med direktiv (EU) 2016/797.
            
            
               (11)De påtænkte OTIF-afgørelser er i overensstemmelse med EU-retten og Unionens strategiske mål, da de bidrager til tilpasningen af OTIF-lovgivningen til de tilsvarende bestemmelser i EU-retten og bør derfor støttes af Unionen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i den delvise revision af de fælles regler ATMF — bilag G til COTIF ved skriftlig procedure i revisionsudvalget, der er nedsat ved konventionen om internationale jernbanebefordringer, er at stemme for det tekniske ekspertudvalgs forslag om ændring af artikel 3a, § 5, og artikel 15, § 2, i de fælles regler ATMF (bilag G til COTIF) som fastsat i det tekniske ekspertudvalgs arbejdsdokument TECH-20045-CTE13-7, forudsat at enhver henvisning til gensidig anerkendelse fjernes fra bilag II hertil i overensstemmelse med den rådgivende udtalelse, der blev vedtaget af ad hoc-udvalget om retlige anliggender og internationalt samarbejde på dets første møde i november 2021 OTIF-21008-JUR 1. Hvis ovennævnte henvisning ikke fjernes, stemmer Unionen imod det tekniske ekspertudvalgs forslag. 
            
            
               Artikel 2
            
            
               Den holdning, der skal indtages på Unionens vegne på det 14. møde i COTIF's tekniske ekspertudvalg vedrørende ændringerne af UTP TAF og revisionen af tillæg B til de fælles regler ATMF for så vidt angår undtagelser fra anvendelsen af fælles tekniske forskrifter, skal være at: 
            
         
         
            
               (1)der stemmes for det tekniske ekspertudvalgs forslag om at ajourføre UTP TAF, jf. forslaget i det tekniske ekspertudvalgs arbejdsdokument TECH-22004-CTE14
            
            
               (2)der stemmes for det tekniske ekspertudvalgs forslag om at ajourføre tillæg B til de fælles regler ATMF om undtagelser fra anvendelsen af fælles tekniske forskrifter, jf. det tekniske ekspertudvalgs arbejdsdokument TECH-22005-CTE14.
            
            
               Artikel 3
            
            
               Efter vedtagelsen offentliggøres revisionsudvalgets og det tekniske ekspertudvalgs afgørelser i Den Europæiske Unions Tidende med angivelse af datoen for deres ikrafttræden.
            
            
               Artikel 4
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Det er alene Cypern og Malta, der ikke er kontraherende parter. 
               
               
                  
                     (2)
                  
                        Aftale mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 8).
               
               
                  
                     (3)
                  
                        Kommissionens gennemførelsesforordning (EU) 2019/779 af 16. maj 2019 om nærmere bestemmelser om en ordning for certificering af enheder med ansvar for vedligeholdelse af køretøjer i henhold til Europa-Parlamentets og Rådets direktiv (EU) 2016/798 og om ophævelse af Kommissionens forordning (EU) nr. 445/2011 (EUT L 139 I af 27.5.2019, s. 360).
               
               
                  
                     (4)
                  
                        Kommissionens gennemførelsesforordning (EU) 2021/541 af 26. marts 2021 om ændring af forordning (EU) nr. 1305/2014 for så vidt angår forenkling og forbedring af databeregning og -udveksling og ajourføringen af proceduren for ændringshåndtering (EUT L 108 af 29.3.2021, s. 19).
               
               
                  
                     (5)
                  
                        Undtagelser fra anvendelsen af TSI'erne i de kontraherende stater, der også er EU-medlemsstater, og kontraherende stater, der anvender den relevante EU-ret i overensstemmelse med en aftale med Den Europæiske Union, vil fortsat være underlagt EU-retten.
               
               
                  
                     (6)
                  
                        Kommissionens gennemførelsesforordning (EU) 2021/541 af 26. marts 2021 om ændring af forordning (EU) nr. 1305/2014 for så vidt angår forenkling og forbedring af databeregning og -udveksling og ajourføringen af proceduren for ændringshåndtering (EUT L 108 af 29.3.2021, s. 19).
               
               
                  
                     (7)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64.
               
               
                  
                     (8)
                  
                        Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1).
               
               
                  
                     (9)
                  
                  
                        Kommissionens gennemførelsesforordning (EU) 2021/541 af 26. marts 2021 om ændring af forordning (EU) nr. 1305/2014 for så vidt angår forenkling og forbedring af databeregning og -udveksling og ajourføringen af proceduren for ændringshåndtering (EUT L 108 af 29.3.2021, s. 19).